**SUTARTIS**

202\_ m. \_\_\_\_\_\_\_\_\_\_\_ mėn. \_\_\_\_ d.

Vilnius

**Europos socialinio fondo agentūra** (toliau – Agentūra), atstovaujama direktoriaus pavaduotojo Aurimo Morkūno, veikiančio pagal Agentūros direktoriaus 2018 m. vasario 14 d. įsakymą Nr. V-2018-00017 ,,Dėl funkcijų paskirstymo įgyvendinant 2014-2020 metų Europos Sąjungos finansinės paramos, skiriamos Europos pagalbos labiausiai skurstantiems asmenims fondui, administravimą“ ir

**UAB „SANITEX“** (toliau – Tiekėjas), atstovaujama xxx, įgyvendindami ir vadovaudamiesi:

a) 2021 m. birželio 22 d. įsakymu Nr. AP-2021-00026 sudarytos Viešojo pirkimo komisijos protokolu Nr. VPDA-2021-00014 patvirtintomis atvirojo konkurso labiausiai skurstantiems asmenims skiriamų maisto produktų pirkimo ir tiekimo sąlygomis (su visais pakeitimais);

b) 2021 m. rugpjūčio 27 d. įvykusio atvirojo konkurso labiausiai skurstantiems asmenims skiriamų maisto produktų pirkimo ir tiekimo rezultatais

sudarėme šią sutartį (toliau – Sutartis):

1. **SUTARTIES OBJEKTAS**

1.1. Sutartimi nustatomos Agentūros perkamo *maisto produkto* (toliau – Maisto produktas), skirto labiausiai skurstantiems asmenims, įsigijimo, tiekimo sąlygos ir tvarka. Maisto produktas tiekiamas Sutartyje ir jos prieduose numatytomis sąlygomis ir terminais, atsižvelgiant į Agentūros atvirojo konkurso (CVP IS priemonėmis) būdu „Labiausiai skurstantiems asmenims skiriamų maisto produktų pirkimo ir tiekimo pirkimas“ (toliau – Pirkimas, Pirkimo Nr. 549245) dokumentuose nustatytus reikalavimus ir Tiekėjo pasiūlymą, pateiktą Pirkimui (Sutarties 2 priedas). Maisto produktas tiekiamas nevyriausybinėms organizacijoms ir savivaldybėms (toliau - Partneriams).

1.2. Sutarties 2 priede nurodyti numatomi įsigyti Maisto produktai, orientaciniai jų kiekiai bei šių produktų įkainiai. Perkamas Maisto produkto pakuočių kiekis priklausys nuo Agentūros poreikio ir bus užsakomas pagal **Agentūros sudarytą Maisto produktų tiekimo grafiką** – Sutarties 4 priedas (toliau – Grafikas). Grafike bus nurodoma: konkretus pristatomo Maisto produktų kiekis į kiekvieną Partnerio sandėlį bei pristatymų į Partnerių sandėlius laikai. Grafike nurodytą dieną Maisto produktų reikiamas kiekis į Partnerių sandėlį gali būti pristatomas per kelis kartus.

1.3. Tiekiamas Maisto produktas: Sutarties 2 priedo lentelės \_\_\_\_\_\_\_\_ eilutėje nurodytas produktas, jeigu Sutartis sudaryta su vienu Tiekėju dėl kelių Pirkimo dalių, tai – Sutarties 2 priedo lentelės **1, 3, 4, 6, 7, 13, 15** eilutėse nurodyti produktai. **Maisto produktas kaip Sutarties objektas apima ir Sutarties 2 priede nurodytus ekonominio naudingumo vertinimo kriterijus. Tiekėjui pažymėjus ir įrodžius atitiktį šiems kriterijams, Sutarties vykdymo metu šių kriterijų privalu laikytis**. Tiekėjui pristačius Sutarties 2 priede nurodytų ekonominio naudingumo vertinimo kriterijų neatitinkančius Maisto produktus, Tiekėjui taikomos Sutarties 7 skyriaus nuostatos.

**1.4. Maisto produkto, nurodyto Sutarties 1.3 punkte, pakuotės dizainas turi būti suderintas su Agentūra prieš Maisto produkto tiekimą, ne vėliau kaip prieš 10 (dešimt) darbo dienų iki Maisto produkto tiekimo, pateikiant Agentūrai paštu ir / arba el. paštu, Maisto produkto pakuotės pavyzdį. Jei nustatoma, jog pakuotės dizainas yra netinkamas, t. y. per daug nutolęs nuo rinkoje esančių maisto produktų pakuočių dizaino, Agentūra reikalauja Tiekėjo keisti pakuotės dizainą ir dar kartą jį suderinti su Agentūra.**

**1.5. Sutarties 1.4 punkte nurodyta tvarka su Agentūra suderintą Maisto produkto etiketę Tiekėjas privalo naudoti ant tiekiamo Maisto produkto. Tiekėjui ant tiekiamo Maisto produkto panaudojus nesuderintą su Agentūra etiketę, Tiekėjui taikomos Sutarties 7.7 punkte nurodytos sankcijos.**

**2. MAISTO PRODUKTŲ PRISTATYMAS**

2.1. Maisto produktų tiekimas į Partnerių sandėlius turi būti pradėtas ir vykdomas pagal Grafiką. Maisto produktai turi būti pristatyti ir iškrauti į Grafike išvardintus Partnerių sandėlius.

2.2. Agentūra konkretų Grafiką, kuriame pateikiama Sutarties 1.2 punkte nurodyta informacija, parengia likus 2 (dviem) savaitėm iki Maisto produkto dalinimų ir paštu ir / arba el. paštu pateikia Tiekėjui. Agentūra pasilieka teisę iš anksto ne mažiau kaip prieš 7 (septynias) darbo dienas iki Maisto produkto dalinimo, paštu ir / arba el. paštu informavusi Tiekėją, keisti sandėlių vietą ir sandėlių skaičių, nurodytą Grafike, Grafiką ir tą mėnesį pristatomus Maisto produkto kiekius. Pakeitimai nurodomi Grafike. **Tiekėjas, gavęs Grafiką, privalo Agentūrai pateikti patvirtinimą, jog Grafiką gavo ir kad Grafike nurodytas Maisto produktų užsakymas bus įvykdytas pagal Sutarties bei Grafiko sąlygas.** Toks patvirtinimas Agentūrai gali būti pateikiamas paštu ir / arba el. paštu. Tais atvejais, jei Maisto produktų tiekimo grafikas turi būti keičiamas dėl ekstremalios situacijos Lietuvos Respublikoje ar dėl kitų nuo Agentūros nepriklausančių aplinkybių, gali būti taikomi trumpesni Maisto produktų tiekimo grafiko tikslinimo terminai, nei nurodyti šiame Sutarties punkte.

2.3. Maisto produktai privalo būti pristatyti transportu, atitinkančiu reikalavimus, numatytus 2004 m. balandžio 29 d. Europos Parlamento ir Tarybos reglamento (EB) Nr. 852/2004 dėl maisto produktų higienos 2 priedo 4 skyriuje, į Agentūros nurodytus Partnerių sandėlius.

**2.4. Maisto produktus Tiekėjas privalo pristatyti į Partnerių sandėlius darbo dienomis, išskyrus penktadienį, ne vėliau kaip iki 16 val.**

2.5. Tiekėjas įsipareigoja Partnerių sandėliuose iškrauti Maisto produktų siuntą taip:

a) iki sandėlio durų ant rampos, tačiau esant ne siauresnėms nei 1,5 metro pločio sandėlio durims bei lygiai dangai (nuo rampos iki sandėlio vidaus), iškraunama sandėlio viduje arba;

b) esant galimybei įvažiuoti autotransporto priemonei į sandėlio vidų, iškraunama sandėlio viduje arba;

c) nesant aplinkybių, nurodytų šio punkto a) ir b) dalyse, Maisto produktai iškraunami krovinių priėmimo aikštelėje.

2.6. Visi Maisto produktai į Partnerių sandėlius tiekiami tik medinėmis Euro paletėmis, kurių matmenys 800 x 1200 x 145 mm, supakuoti ir pažymėti pagal reikalavimus, nurodytus Sutarties 8 skyriuje.

2.7. Paletės, kuriomis Maisto produktai pristatomi į Partnerių sandėlius, turi būti tvarkingos (nesulūžusios, be išlindusių vinių).

2.8. Pristatęs Maisto produktų siuntą Tiekėjas privalo susigrąžinti paletes, kuriomis buvo pristatyti Maisto produktai ankstesniam Maisto produktų dalinimui. Taip pat, tuo atveju, jei nepriklausoma laboratorija (t. y., ne tiekėjo ir ne gamintojo laboratorijos) ar kitos kompetentingos institucijos nustato, kad Tiekėjo pristatyti Maisto produktai neatitinka Sutarties 1 ir 2 prieduose, Sutarties 8 skyriuje keliamų reikalavimų, Tiekėjas privalo savo sąskaita iš Partnerių sandėlių susirinkti Sutarties 1 ir 2 prieduose, Sutarties 8 skyriuje, reikalavimų neatitinkančius Maisto produktus ir jų paletes Partnerių ir/ar Agentūros nurodytu laiku, tačiau ne vėliau kaip iki kito Maisto produktų vežimo. Nurodytu atveju, Agentūra (ar Partneriai) ir Tiekėjas užpildo produktų grąžinimą Tiekėjui patvirtinančius dokumentus.

2.9. Pristatomi Maisto produktai bei pakuotės, į kurias pakuojami Maisto produktai, turi atitikti reikalavimus, **nurodytus Sutarties 8 skyriuje bei Sutarties 1 ir 2 prieduose.**

2.10. Partnerių atstovui su pristatoma Maisto produktų siunta pateikiami Sutarties 6.1 nurodyti dokumentai bei 6.2 punkte nurodyti dokumentai, patvirtinantys atitikimą Sutarties 8 skyriuje nustatytiems reikalavimams. Partnerių atstovai turi teisę patikrinti, ar pristatyti visi Grafike nurodyti Maisto produktai ir visas nurodytas Maisto produktų kiekis atitinka visus Sutarties 1 ir 2 prieduose, Sutarties 8 skyriuje nustatytus reikalavimus, ir įforminti Maisto produktų priėmimą perdavimą. Maisto produktų priėmimas į sandėlį yra patvirtinamas Maisto produktų priėmimo perdavimo aktu (Sutarties 3 priedas), kurį užpildo ir pasirašo Tiekėjo ir Partnerių atstovai. Nuo šio dokumento pasirašymo momento Maisto produktai tampa Agentūros nuosavybe.

2.11. Maisto produktų transportavimas į sandėlį yra patvirtinamas Krovinio važtaraštyje, kurį užpildo Tiekėjo ir Partnerių atstovai. Krovinio važtaraštį pasirašo Tiekėjo ir Partnerių atstovai.

2.12. Krovinio važtaraštis, Maisto produktų vežimą patvirtinantis dokumentas, yra laisvos formos dokumentas, kuriame pateikiama ši informacija: Maisto produkto pristatytas kiekis bei Maisto produkto pristatymo vieta.

2.13. Jei Tiekėjas nesilaiko Grafiko ir vėluoja pristatyti visus Agentūros Grafike nurodytus Maisto produktus ir / ar pristato ne visą nurodytą Maisto produktų kiekį, ir / ar pristato Maisto produktus ar pakuotes, į kurias pakuojami Maisto produktai, **neatitinkančius Sutarties 1 ir 2 prieduose bei 2.10 punkte, Sutarties 8 skyriuje nustatytų reikalavimų, Partnerių atstovai turi teisę nepriimti Maisto produktų ir nepasirašyti ant priėmimo perdavimo akto** bei kitų dokumentų iki tol, kol Tiekėjas pristatys visus Grafike nurodytus Maisto produktus ir / ar visą nurodytą Maisto produktų kiekį ir / ar pakeis Maisto produktus ar pakuotes, į kurias pakuojami Maisto produktai, tinkamomis. Nurodytų trūkumų ištaisymui Tiekėjui nustatomas iki 3 (trijų) darbo dienų terminas, tačiau šio termino metu Tiekėjui taikomos 7.3 punkte nustatytos poveikio priemonės, išskyrus atvejus, kai vėlavimą nulėmė nuo Tiekėjo nepriklausančios ar nenumatytos aplinkybės (autoįvykis, mašinos gedimas ar pan.) ir tokių aplinkybių atsiradimą Tiekėjas gali pagrįsti raštiškomis priemonėmis. Tiekėjui neištaisius trūkumų per 3 darbo dienas, taikomos Sutarties 7.4 punkte nurodytos poveikio priemonės. Tiekėjas sutvarko ir išveža iš Partnerių teritorijos: maisto produktų fasavimo ir pristatymo tarą, Maisto produktų likučius, Sutarties 1 ir 2 prieduose, 8 skyriuje reikalavimų neatitinkančius Maisto produktus, paletes per Partnerių ir Agentūros, ir Tiekėjo sutartą laiką, tačiau ne vėliau kaip iki kito Maisto produktų vežimo. **Pažymėtina, jog šiame punkte aptariami atvejai, kai Maisto produktai dar nepradėti dalinti, taigi, šiame punkte aprašytas trūkumų ištaisymas netaikomas Sutarties 7.5 punkte nustatytais atvejais.**

2.14. Jei Maisto produktų bei pakuočių, į kurias pakuojami Maisto produktai,  **trūkumai**, **kurie negalėjo būti pastebėti Maisto produktų priėmimo metu, atsiradę dėl Tiekėjo kaltės**, paaiškėja Partnerių atstovams priėmus Maisto produktus, ir tokie Maisto produktai nėra pradėti dalinti, Agentūra turi teisę nemokėti už tokius Maisto produktus, grąžinti juos Tiekėjui ir reikalauti Tiekėjo sąskaita pakeisti Maisto produktus ar pakuotes, į kurias pakuojami Maisto produktai, tinkamomis. Aukščiau nurodytų trūkumų ištaisymui Tiekėjui nustatomas iki 3 (trijų) darbo dienų terminas, tačiau šio termino metu Tiekėjui taikomos 7.3 punkte nustatytos poveikio priemonės. Tiekėjui neištaisius trūkumų per 3 (tris) darbo dienas, taikomos Sutarties 7.4 punkte nurodytos poveikio priemonės. Tiekėjas sutvarko ir išveža iš Partnerių teritorijos: maisto produktų fasavimo ir pristatymo tarą, Maisto produktų likučius, Sutarties 1 ir 2 prieduose, 8 skyriuje reikalavimų neatitinkančius Maisto produktus, paletes per Partnerių ir Agentūros, ir Tiekėjo sutartą laiką, tačiau ne vėliau kaip iki kito Maisto produktų vežimo.

2.15. Sutarties vykdymo metu Tiekėjas, gavęs išankstinį Agentūros sutikimą, gali pristatyti kitų gamintojų ar pavadinimų Maisto produktus nei nurodyta Sutarties 1 ir 2 prieduose, jei:

2.15.1. Maisto produktų gamintojas nebegamina Sutartyje nurodytų Maisto produktų. Tokiu atveju, Tiekėjas gali pristatyti Agentūrai to paties gamintojo kitą Maisto produktą nei nurodyta Pasiūlyme, kurio specifikacija yra tokia pati ar geresnė už nurodytą Sutarties 1 ir 2 prieduose, ir Tiekėjas sutinka pristatyti šiuos Maisto produktus pagal Sutartyje nustatytą tvarką. Šių Maisto produktų įkainiai turi būti tokie, kaip nurodyta Pasiūlyme;

2.15.2. rinkoje pasirodo to paties gamintojo naujesni Maisto produktai, kurių specifikacija yra tokia pati ar geresnė už nurodytą Sutarties 1 ir 2 prieduose, ir Tiekėjas sutinka pristatyti šiuos Maisto produktus pagal Sutartyje nustatytą tvarką. Šių Maisto produktų įkainiai turi būti tokie, kaip nurodyta Pasiūlyme;

2.15.3. susidaro kitos objektyvios aplinkybės, dėl kurių Tiekėjas nebegali pristatyti Sutartyje nurodytų Maisto produktų (pvz., jų nebegalima įsigyti rinkoje; jei gamintojas nebegamina Sutartyje nurodytų Maisto produktų ar pakeičia jų pavadinimus, Tiekėjas nespėja pristatyti Maisto produktų dėl gamintojo gamybos sutrikimų, gamintojas, kuris yra Tiekėjo subtiekėjas, nutraukia susitarimą su Tiekėju dėl Maisto produktų tiekimo ir pan.). Šiuo atveju Sutartyje nurodyti Maisto produktai taip pat gali būti pakeisti to paties ar kito gamintojo Maisto produktais nei nurodyta Pasiūlyme, kurių specifikacija yra tokia pati ar geresnė už nurodytą Sutarties 1 ir 2 prieduose, ir Tiekėjas sutinka pristatyti šiuos Maisto produktus pagal Sutartyje nustatytą tvarką. Šių Maisto produktų įkainiai turi būti tokie, kaip nurodyta Pasiūlyme.

2.16. Tiekėjas 2.15 punkte nurodytais atvejais norėdamas pristatyti kitus nei Sutartyje nurodyti Maisto produktai, turi pateikti Agentūrai rašytinį prašymą, pridėdamas prašyme išdėstytas aplinkybes, pagrindžiančius dokumentus (pvz., gamintojo raštą ar pan.), taip pat pateikti naujai siūlomų Maisto produktų atitiktį Sutarties 1 ir 2 prieduose nustatytiems reikalavimams įrodančius dokumentus (pvz., Maisto produktų nepriklausomos (t. y., ne tiekėjo ir ne gamintojo laboratorijos) tyrimų laboratorijos tyrimų protokolą, gamintojo produkto receptą ar kt. dokumentus), bei užtikrinti Sutarties 8 skyriuje nustatytus reikalavimus. Agentūrai sutikus, Maisto produktų keitimas įforminamas rašytiniu Šalių susitarimu.

2.17. Tiekėjas yra atsakingas už Maisto produktus iki jų perdavimo Partnerių atstovams (įskaitant Maisto produktų saugumą jų gabenimo ir iškrovimo metu). Tačiau Tiekėjas nėra atleidžiamas nuo kitų šios Sutarties nuostatų, numatančių neigiamų pasekmių Tiekėjui taikymą, kai Maisto produktų trūkumai ir neatitikimas Sutarties 1 ir 2 prieduose nurodytiems reikalavimams paaiškėja po Maisto produktų perdavimo Partnerių atstovams.

2.18. Tais atvejais, kai Maisto produktai pristatomi pažeidžiant Sutarties 2.4 - 2.9, 2.13–2.16 punktuose nustatytus reikalavimus, Partnerių atstovai turi teisę nepriimti pristatytų Maisto produktų ir nepasirašyti ant priėmimo perdavimo akto bei kitų dokumentų.

2.19. Tais atvejais, jeigu po prekių tiekimo arba paslaugų teikimo įforminimo keičiasi tiekiamų prekių arba teikiamų paslaugų vertė ir (arba) kiekis, prekės (ar jų dalis) grąžinamos ar dėl kokių nors kitų priežasčių mažėja Agentūros mokėtina suma, Tiekėjas LR teisės aktų nustatyta tvarka nedelsiant privalo išrašyti kreditinę sąskaitą faktūrą, kuria įforminami minėtų aplinkybių pasikeitimai. Kreditinės PVM sąskaitos faktūros teikiamos Sutarties 4.2 punkte nustatyta tvarka.

**3. KAINODAROS TAISYKLĖS**

3.1. **Ši Sutartis yra fiksuoto įkainio su peržiūra sutartis**. Įkainiai bei Maisto produktų sandėliavimo iki pristatymo į Partnerių sandėlius ir transportavimo procentinė išraiška nurodyta Sutarties 2 priede. Į Maisto produkto įkainį (Sutarties 2 priedo kainų lentelės 9 stulpelis) yra įskaičiuoti visi mokesčiai ir visos Tiekėjo išlaidos, būtinos tinkamam Sutarties įvykdymui, išskyrus PVM ir Maisto produktų sandėliavimo iki pristatymo į Partnerių sandėlius ir transportavimo išlaidas.

3.2. Sutartyje nustatyti Maisto produkto įkainiai per visą Sutarties galiojimo laikotarpį nebus keičiami (išskyrus PVM). PVM apskaitomas ir mokamas vadovaujantis 2002 m. kovo 5 d. LR Pridėtinės vertės mokesčio įstatymo Nr. IX-751 (su vėlesniais pakeitimais) nuostatomis. Teisės aktais pakeitus taikomą PVM dydį Sutartyje nurodytiems Maisto produktams, Sutartyje nustatyti įkainiai perskaičiuojami tokia tvarka: įkainiai Eur be PVM nekeičiami, o prie jų pridedamas perskaičiuotas PVM tarifas. Perskaičiavimas įforminamas Šalims pasirašius papildomą susitarimą prie Sutarties. Naujas PVM tarifas taikomas po Maisto produkto įkainių perskaičiavimo pristatomiems Maisto produktams ir Maisto produktų sandėliavimui iki pristatymo į Partnerių sandėlius bei transportavimui.

3.3. Sutartyje nurodyti Maisto produkto įkainiai dėl kainų lygio pasikeitimo nebus perskaičiuojami.

3.4. Sutartyje nurodyti Maisto produkto įkainiai, pasikeitus nacionalinei valiutai, bus perskaičiuojami pagal tuo metu galiosiančius teisės aktus.

3.5. Pradinė sutarties vertė – 1.883.728,28 Eur be PVM.

**4. ATSISKAITYMO UŽ MAISTO PRODUKTUS IR JŲ TRANSPORTAVIMĄ SĄLYGOS IR TERMINAI**

4.1. Agentūra įsipareigoja sumokėti Tiekėjui tik už tinkamai pristatytus ir Sutarties 1 priede bei 2.10 punkte nurodytus reikalavimus atitinkančius Maisto produktų kiekius ir jų sandėliavimą iki pristatymo į Partnerių sandėlius bei Maisto produktų transportavimą į Partnerių sandėlius. Atsiskaitoma taip: faktinis Maisto produkto kiekis tonomis padauginamas iš 9 stulpelyje nurodyto įkainio be PVM, pridedamas PVM (jeigu turi būti pridedamas pagal galiojančius teisės aktus) bei 10 stulpelyje nurodytas sandėliavimo iki pristatymo į Partnerių sandėlius bei transportavimo išlaidų procentas). Agentūra už laiku bei tinkamai pristatytus Maisto produktus, atitinkančius Sutarties 1 ir 2 prieduose, Sutarties 8 skyriuje keliamus reikalavimus, sumoka per 30 (trisdešimt) kalendorinių dienų, po to kai išpildomos šios abi sąlygos: **1)** Tiekėjas **pateikia Agentūrai sąskaitą faktūrą**, kurioje nurodomas pristatytas Maisto produkto kiekis bei sandėliavimo iki pristatymo į Partnerių sandėlius bei transportavimo išlaidos, kurios negali viršyti pasiūlymo formoje nurodytos sandėliavimo iki pristatymo į Partnerių sandėlius bei transportavimo išlaidų procentinės išraiškos**; ir** **2) kartu su lydraščiu** **paštu ir / arba tiesiogiai pateikia kitus Sutartyje numatytus Maisto produktų tiekimą patvirtinančius dokumentus**. Šioje nuostatoje nurodytas 30 (trisdešimties) dienų terminas pradedamas skaičiuoti nuo visų nurodytų dokumentų gavimo, nepaisant to, kad sąskaita faktūra pateikiama anksčiau nei Maisto produktų tiekimą patvirtinantys dokumentai.

4.2. Tiekėjas sąskaitas (taip pat ir išankstines sąskaitas, jei taikoma) privalo teikti tik elektroniniu būdu. Elektroninės sąskaitos, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), teikiamos Tiekėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos gali būti teikiamos tik naudojantis informacinės sistemos „E. sąskaita“ priemonėmis (svetainė pasiekiama adresu www.esaskaita.eu). Agentūra elektronines sąskaitas faktūras priima ir apdoroja naudodamasi informacinės sistemos „E. sąskaita“ priemonėmis.

4.3. Agentūra turi teisę neatlikti mokėjimo, kol Tiekėjas ištaisys trūkumus, jei PVM sąskaitoje faktūroje nenurodytas sutarties numeris ar nurodyta neteisinga suma, ar kartu su lydraščiu paštu ir / arba tiesiogiai **nepateikti Sutartyje reikalaujami dokumentai** (kokybę patvirtinantys dokumentai, krovinio važtaraščiai ir kt.) **ar dokumentai turi trūkumų**, ar PVM sąskaita faktūra nepateikiama „E. sąskaita“ portalo pagalba. Tiekėjui pateikus trūkstamus dokumentus ar ištaisius kitus trūkumus, apmokėjimo terminas, nustatytas 4.1 punkte, pradedamas skaičiuoti iš naujo.

4.4. **Agentūra nemoka** Tiekėjui už pristatytus Maisto produktus, kurie **neatitinka reikalavimų**, **nurodytų** **Sutarties 1 ir 2 prieduose, Sutarties 8 skyriuje**.

4.5. Tiekėjas privalo apmokėti Agentūros patirtas išlaidas už Agentūros iniciatyva paimtų Maisto produktų laboratorinius tyrimus, kai šių tyrimų rezultatai parodo, jog Maisto produktai neatitinka Sutarties 1 ir 2 priedų reikalavimų.

**5. MAISTO PRODUKTŲ TIEKIMĄ PATVIRTINANČIŲ DOKUMENTŲ PATEIKIMAS**

5.1. **Iki einamojo mėnesio 5 (penktos) darbo dienos** Agentūrai pateikiama PVM sąskaita faktūra, kurioje nurodomas visas Maisto produktų, pristatytų į Partnerių sandėlius, kiekis **per praėjusį mėnesį**, kaina be PVM, PVM ir kaina su PVM (jeigu pagal galiojančius teisės aktus PVM apskaičiuoti ir sumokėti turi Tiekėjas), taip pat Maisto produkto kiekio sandėliavimo iki pristatymo į Partnerių sandėlius bei transportavimo kaina be PVM, PVM ir Maisto produkto sandėliavimo iki pristatymo į Partnerių sandėlius bei transportavimo kaina su PVM (jeigu pagal galiojančius teisės aktus PVM apskaičiuoti ir sumokėti turi Tiekėjas). Jeigu pagal galiojančius teisės aktus pardavimo PVM apskaičiuoti ir sumokėti turi Agentūra savo vardu, išrašomoje PVM sąskaitoje faktūroje nurodomas 0 proc. PVM tarifas ir/arba PVM nėra nurodomas ir pateikiama nuoroda į Tarybos direktyvos 2006/112/EB straipsnį, kurio pagrindu Tiekėjas sandoriui neskaičiuoja PVM.

5.2. Tuo atveju, kai Agentūra dėl Maisto produktų pirkimo iš užsienio šalies pagal Lietuvos Respublikos atliekų tvarkymo įstatymo nuostatas tampa šių produktų importuotoja ir pagal Lietuvos Respublikos mokesčio už aplinkos teršimą įstatymo nuostatas Agentūrai atsiranda prievolė skaičiuoti, deklaruoti ir sumokėti mokestį už aplinkos teršimą pakuočių atliekomis ir pagal Lietuvos Respublikos pakuočių ir pakuočių atliekų tvarkymo įstatymo nuostatas Agentūra be kitų pareigų įgyja pareigą tvarkyti pakuočių atliekas Lietuvos Respublikos teisės aktų nustatyta tvarka, mokestį už aplinkos teršimą pakuotės atliekomis ir (ar) pakuočių tvarkymo organizavimo išlaidas sumoka Agentūra.

5.3. Maisto produktų priėmimo perdavimo aktai, Krovinio važtaraščiai ir Maisto produkto kokybę pagrindžiantys dokumentai pateikiami trimis egzemplioriais, po vieną Tiekėjui ir Partneriui, o trečiasis egzempliorius pateikiamas Agentūrai **iki einamojo mėnesio 5 (penktos) darbo dienos už per praėjusį mėnesį pristatytus Maisto produktus į Partnerių sandėlius.**

5.4. **Jeigu** **pateikti pagrindžiantys** **dokumentai turi trūkumų ar netikslumų**, Agentūra paštu ir / ar el. paštu pateikia pastabas, o **Tiekėjo pataisyti dokumentai ar** **paaiškinimai** **kartu su lydraščiu paštu ir / arba tiesiogiai turi būti pateikti per 10 (dešimt) darbo dienų nuo Agentūros pranešimo dėl dokumentų patikslinimo / paaiškinimo išsiuntimo dienos**.

**6. MAISTO PRODUKTŲ KOKYBĘ, ŽENKLINIMĄ BEI PAKAVIMĄ PATVIRTINANČIŲ DOKUMENTŲ PATEIKIMAS**

6.1. Pristatant Maisto produktus į partnerių sandėlius, Tiekėjas privalo pateikti akredituotos tyrimų laboratorijos **tyrimo protokolą (-us)**, kuris (-ie) **patvirtina**, **jog** pristatytas Maisto produktas **1)** **atitinka** **juslinius maisto produkto reikalavimus**, t. y., išvaizdą, spalvą, konsistenciją, kvapą ir skonį (*ištiriami konkrečiam maisto produktui taikomi jusliniai rodikliai*) **bei 2) žemiau lentelėje nustatytus reikalavimus**. Maisto produktui taikomų **juslinių reikalavimų tyrimai turi būti atlikti laboratorijoje, kuri yra akredituota atlikti juslinius tyrimus**.

|  |  |
| --- | --- |
| **Maisto produktas** | **Reikalavimas / ai, įskaitant Sutarties 1 priede (Techninės specifikacijos) reikalavimą / us (nurodomas techninės specifikacijos reikalavimo Eil. Nr.), kurio / ių atitiktis turi atsispindėti akredituotos tyrimų laboratorijos tyrimų protokole** |
| Pirmos rūšies kvietiniai miltai | * 1 * nurodoma, ar nėra užkrėtimo gyvais ar negyvais aruodiniais kenkėjais (visose vystymosi stadijose) * nurodoma, ar neviršijama mikotoksino deoksinivalenolio didžiausia leidžiama koncentracija |
| Miltų mišinys kepiniams (pvz., keksui / pyragui / blynams ar kt.) | * 6 * nurodoma, ar nėra užkrėtimo gyvais ar negyvais aruodiniais kenkėjais (visose vystymosi stadijose) * nurodoma, ar neviršijama mikotoksino deoksinivalenolio didžiausia leidžiama koncentracija |
| Makaronai | * 4 – 5 * nurodoma, ar nėra užkrėtimo gyvais ar negyvais aruodiniais kenkėjais (visose vystymosi stadijose) * nurodoma, ar neviršijama mikotoksino deoksinivalenolio didžiausia leidžiama koncentracija |
| Grikių kruopos | * 1 * nurodoma, ar nėra užkrėtimo gyvais ar negyvais aruodiniais kenkėjais (visose vystymosi stadijose) * nurodoma, ar neviršijama mikotoksino deoksinivalenolio didžiausia leidžiama koncentracija |
| Ryžių kruopos | * 2 * 4 * nurodoma, ar nėra užkrėtimo gyvais ar negyvais aruodiniais kenkėjais (visose vystymosi stadijose) * nurodoma, ar neviršijama mikotoksino deoksinivalenolio didžiausia leidžiama koncentracija |
| Greito paruošimo avižų košė su džiovintomis uogomis | * nurodoma, ar nėra užkrėtimo gyvais ar negyvais aruodiniais kenkėjais (visose vystymosi stadijose) * nurodoma, ar neviršijama mikotoksino deoksinivalenolio didžiausia leidžiama koncentracija |
| Greito paruošimo avižų košė su džiovintais vaisiais | * nurodoma, ar nėra užkrėtimo gyvais ar negyvais aruodiniais kenkėjais (visose vystymosi stadijose) * nurodoma, ar neviršijama mikotoksino deoksinivalenolio didžiausia leidžiama koncentracija |
| Baltasis cukrus | *Papildomų tyrimų nereikalaujama* |
| Rapsų aliejus | * nurodoma, ar peroksidų skaičius atitinka reikalavimus |
| Kiaulienos konservai | * 2 * 8 – 10 |
| Vištienos konservai | * 2 * 7 – 8 |
| Konservuota šiupininė sriuba | * 2 – 3   Agentūra supranta, kad galutiniame produkte esantis daržovių kiekis gali nesutapti su kiekiu, buvusiu gamybos procese, todėl vertinant pateiktus tyrimų protokolus bus toleruojamas protingas nuokrypis, pateisinamas tam tikrų sudedamųjų dalių sumažėjimu gamybos procese |
| Konservuota raugintų agurkų sriuba | * 2 – 3   Agentūra supranta, kad galutiniame produkte esantis daržovių kiekis gali nesutapti su kiekiu, buvusiu gamybos procese, todėl vertinant pateiktus tyrimų protokolus bus toleruojamas protingas nuokrypis, pateisinamas tam tikrų sudedamųjų dalių sumažėjimu gamybos procese |
| Konservuoti žalieji žirneliai | *Papildomų tyrimų nereikalaujama* |
| Keptos pupelės pomidorų padaže | *Papildomų tyrimų nereikalaujama* |
| Avižiniai sausainiai su šokolado gabalėliais | *Papildomų tyrimų nereikalaujama* |
| Saldintas sutirštintas pienas | * nurodomas sausųjų pieno medžiagų kiekis * nurodomas pieno riebalų kiekis * nurodoma, ar nėra viršijama chloramfenikolio didžiausia leidžiama koncentracija pagal 2009 m. gegužės 6 d. Europos Parlamento ir Tarybos reglamentą (EB) Nr. 470/2009 |
| UAT pienas (2–2,5 proc.) | * 1 – 3 * nurodoma, ar nėra viršijama chloramfenikoli didžiausia leidžiama koncentracija pagal 2009 m. gegužės 6 d. Europos Parlamento ir Tarybos reglamentą (EB) Nr. 470/2009 |
| Razinų ir riešutų mišinys | * nurodoma, ar nėra viršijama mikotoksinų (aflatoksinų Bl, B2, GI ir G2 suma) didžiausia leidžiama koncentracija |

Tyrimo protokolas (-ai) turi būti išduotas (-i) **ne vėliau nei 14 d. d. iki dokumentų pateikimo Agentūrai**. Tiekėjas **ne vėliau kaip likus 4 (keturios) d. d.** prieš kiekvieną Maisto produkto vežimą į Partnerių sandėlius Agentūrai el. paštu privalo pateikti Tyrimų protokolo (-ų) kopiją. **Jei pristatomas Maisto produktas yra iš skirtingų gamybos partijų, privaloma pateikti Tyrimų protokolus, išduotus atskirai kiekvienai Maisto produkto gamybos partijai.** Nepateikus šių dokumentų, pateikus ne visus dokumentus ar nurodžius mažiau pristatomų Maisto produktų gamybos partijų, Tiekėjo Maisto produktai bus nepriimami ir Tiekėjas privalės juos išsivežti. Pažymėtina, jog visa informacija turi būti pateikiama lietuvių kalba. Jei informacija yra išduota kita kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimo biuro antspaudu (jei turi) arba Tiekėjo ar jo įgalioto asmens parašu ir antspaudu (jei turi).

**6.2. Pristatant Maisto produktus į partnerių sandėlius, Tiekėjas privalo pateikti laisvos formos patvirtinimą, jog į Partnerių sandėlius pristatytas Maisto produktas atitinka ženklinimo bei pakavimo reikalavimus (toliau – Patvirtinimas), nustatytus 8 skyriuje.**

6.3. Iki einamojo mėnesio 5 (penktos) darbo dienos Agentūrai Tiekėjas privalo pateikti Sutarties 6.1 bei 6.2 punktuose nurodytus už per praėjusį mėnesį pristatytus Maisto produktus į Partnerių sandėlius**.**

**6.4. Agentūra pasilieka teisę, kilus pagrįstoms abejonėms dėl maisto produktų atitikties Sutartyje nustatytiems reikalavimams, reikalauti Tiekėjo savo sąskaita įrodyti atitikimą Sutarties 1 ir 2 prieduose likusiems maisto produktams keliamiems reikalavimams .**

6.5. Jeigu 6.1-6.3 punktuose pateikti minimi dokumentai turi trūkumų ir netikslumų, pataisyti dokumentai ar paaiškinimai turi būti kartu su lydraščiu paštu ir / arba tiesiogiai pateikti per 10 (dešimt) darbo dienų nuo Agentūros pranešimo dėl dokumentų patikslinimo / paaiškinimo išsiuntimo dienos.

6.6. Agentūros ir kitų institucijų atstovams turi būti suteikta teisė / galimybė atlikti visus patikrinimus, susijusius su šios Sutarties įsipareigojimų vykdymu, taip pat ir pasibaigus šios Sutarties galiojimui.

**7. ŠALIŲ ĮSIPAREIGOJIMAI, TEISĖS IR ATSAKOMYBĖ**

7.1. Tiekėjas įsipareigoja tiekti Maisto produktus Sutartyje ir jos prieduose nustatyta tvarka ir terminais. Esant situacijai, kai Tiekėjas pristato Maisto produktus, neatitinkančius Sutarties 8 skyriaus bei 1 ir 2 priedų reikalavimų, bet kokie Tiekėjo nuostoliai, susiję su Maisto produkto keitimu (kai tai įmanoma) ar papildomo Maisto produkto kiekio tiekimu, kilę dėl Maisto produktų, neatitinkančių Sutarties 8 skyriaus bei 1 ir 2 priedų reikalavimų ar netinkamo Sutarties vykdymo, pateikimo, tenka Tiekėjui ir Agentūra jų nedengia.

7.2. Esant nenumatytoms aplinkybėms, nepriklausančioms nuo Tiekėjo ir (arba) kurių atsiradimo rizika nepriskirtina Tiekėjo rizikai, dėl kurių Tiekėjas negali pristatyti Maisto produkto taip, kaip nurodyta Grafike, Tiekėjas įsipareigoja iš anksto ne mažiau kaip prieš 5 (penkias) darbo dienas iki Maisto produkto dalinimo, paštu ir / arba el. paštu informuoti Agentūrą.

7.3. Jei Tiekėjas, nesilaikydamas Grafiko vėluoja pristatyti Agentūros Grafike nurodytus Maisto produktus ir / ar nurodytą Maisto produktų kiekį ar jų dalį, ir / ar pristato Sutarties 1 ir 2 prieduose bei 2.9–2.10 punktuose ir / ar 8 skyriuje nurodytų reikalavimų neatitinkančius Maisto produktus, Tiekėjas privalo sumokėti baudą, kurios dydis apskaičiuojamas pagal formulę:

**Bs=K\*M\*D/100**

**Bs** – baudos dydis už pavėluotai pristatytą ar pristatytą Sutarties 1 ir 2 prieduose bei 2.9–2.10 punktuose ir / ar 8 skyriuje nurodytų reikalavimų neatitinkantį maisto produktų kiekį į vieną Partnerių sandėlį (Eur),

**K** – Maisto produkto bendras vienos tonos pasiūlymo įkainis be PVM (Eur), nurodytas Sutarties 2 priedo lentelėje,

**M** – pavėluotai į atitinkamą Partnerių sandėlį pristatyto Maisto produkto kiekis (t) / pristatytas Sutarties 1 ir 2 prieduose bei 2.9–2.10 punktuose ir / ar 8 skyriuje reikalavimų neatitinkantis Maisto produktų kiekis (t),

**D** – maisto produkto pristatymo vėlavimo į atitinkamą Partnerių sandėlį dienų skaičius. Laikotarpis, per kurį Tiekėjas ištaiso trūkumus dėl Sutarties 1 ir 2 prieduose bei 2.9–2.10 punktuose ir / ar 8 skyriuje nurodytų reikalavimų neatitikties, taip pat yra laikomas vėlavimu.

Jei maisto produktų pristatymas vėlavo į kelis Partnerių sandėlius, tokiu atveju baudos tiekėjui dydis apskaičiuojamas, sumuojant kiekvieno sandėlio Bs.

Esant Sutarties 7.5 punkte nurodytoms aplinkybėms, 7.3 punktas netaikomas.

7.4. **Tuo atveju, kai Maisto produktai nėra pradėti dalinti / išdalinti** ir jei Tiekėjas, nesilaikydamas Grafiko vėluoja pristatyti Agentūros Grafike nurodytus Maisto produktus ir / ar nurodytą Maisto produktų kiekį ar jų dalį, ir / ar pristato Sutarties 1 ir 2 prieduose, 8 skyriuje nurodytų reikalavimų neatitinkančius Maisto produktus, ir šių neatitikimų neištaiso per Sutarties 2.13–2.14 punktuose numatytą terminą, **Agentūra tai laiko esminiu Sutarties pažeidimu, pasinaudoja Sutarties įvykdymo užtikrinimu ir nutraukia Sutartį arba, kai Sutartis yra sudaroma su tuo pačiu Tiekėju dėl kelių Pirkimo dalių, Sutartį nutraukia dėl tos / tų Pirkimo dalies / dalių Maisto produkto / produktų tiekimo, kurioje / kuriose Tiekėjas netinkamai vykdo savo įsipareigojimus.**

7.5. Jei institucijos ar kitos kompetentingos kokybės patikros rezultatai parodo, kad Maisto produktai neatitinka reikalavimų, nurodytų Sutarties 1 ir 2 prieduose ir **yra išdalinti / išdalinta dalis**:

7.5.1. **yra saugūs ir tinkami žmonių mitybai**. Tokiu atveju Tiekėjas privalo sumokėti Agentūrai 5 (penkių) procentų Eur dydžio baudą nuo Bendros maksimalios šio Maisto produkto (-ų) pasiūlymo kainos be PVM (Eur). Esant situacijai, kai institucijos ar kitos kompetentingos kokybės patikros rezultatai parodo, kad toje pačioje Pirkimo dalyje Maisto produktas ir kito dalinimo metu (t. y., pakartotinai – antrą kartą), neatitinka reikalavimų, nurodytų Sutarties 1 ir 2 prieduose, toks Sutarties nuostatų pažeidimas yra **laikomas esminiu** ir Agentūra pasinaudoja Sutarties įvykdymo užtikrinimu bei nutraukia Sutartį arba, kai Sutartis yra sudaroma su tuo pačiu Tiekėju dėl kelių Pirkimo dalių, Sutartis nutraukiama dėl tos / tų Pirkimo dalies / dalių Maisto produkto / produktų tiekimo, kurioje / kuriose Tiekėjas netinkamai vykdo savo įsipareigojimus;

7.5.2. **yra nesaugūs ir / ar netinkami žmonių mitybai**. Šiuo atveju Agentūra tokį Sutarties nuostatų pažeidimą **laiko esminiu**, pasinaudoja Sutarties įvykdymo užtikrinimu ir nutraukia Sutartį arba, kai Sutartis yra sudaroma su tuo pačiu Tiekėju dėl kelių Pirkimo dalių, Sutartis nutraukiama dėl tos / tų Pirkimo dalies / dalių Maisto produkto / produktų tiekimo, kurioje / kuriose Tiekėjas netinkamai vykdo savo įsipareigojimus.

7.6. Jei Tiekėjas 5.1, 5.3 punktuose nurodytus dokumentus bei 6.1 - 6.3 punktuose nurodytus dokumentus **apie per praėjusį mėnesį pristatytus Maisto produktus į Partnerių sandėlius pateikia vėliau nei iki einamojo mėnesio 5 (penktos) darbo dienos**, jei tikrinant 5.1, 5.3 punktuose nurodytus dokumentus bei 6.1 - 6.3 punktuose nurodytus dokumentus apie pristatytus Maisto produktus, nustatomos klaidos ir Tiekėjas vėluoja pateikti pataisytus / naujus dokumentus per nurodytą terminą, Agentūra turi teisę be oficialaus įspėjimo ir neprarasdama kitų savo teisių gynimo būdų pradėti skaičiuoti 0,02 proc. (dviejų šimtųjų procento) dydžio delspinigius **nuo faktiškai pristatytų Maisto produktų bendros kainos be PVM** už kiekvieną termino praleidimo dieną iki kol Tiekėjas pristatys visus nurodytus dokumentus bei Tyrimo protokolus ir / ar pateiks pataisytus / naujus dokumentus ir / ar Tyrimo protokolus.

7.7. Jei Tiekėjas nesilaiko šios Sutarties 1.4, 1.5 punktų reikalavimų, Tiekėjas privalo sumokėti Agentūrai 1500 Eur be PVM dydžio baudą.

7.8. Jei Tiekėjas nesilaiko šios Sutarties 2.4 punkto reikalavimų, Tiekėjas privalo sumokėti Agentūrai 1500 Eur be PVM dydžio baudą už kiekvieną pažeidimo faktą. Jei minimas pažeidimas tą pačią kalendorinę dieną nustatomas keliuose Partnerių sandėliuose, tai nėra laikoma atskirais pažeidimo faktais ir Tiekėjui skiriama bauda už vieną minėto pažeidimo faktą. .

7.9. Jei Tiekėjas nesilaiko bent vieno šios Sutarties 2.5–2.8 punktų reikalavimų, Tiekėjas privalo sumokėti Agentūrai 1500 Eur be PVM dydžio baudą už kiekvieną pažeidimo faktą. Pažeidimo faktai atskiruose Partnerių sandėliuose yra sumuojami, t. y., jei minimi pažeidimai nustatomi keliuose Partnerių sandėliuose, tai kiekvienas 2.5–2.8 punktuose minimas pažeidimo faktas kiekviename Partnerio sandėlyje yra laikoma atskiru pažeidimo faktu.

7.10. Jeigu Agentūra be pateisinamų priežasčių vėluoja sumokėti Tiekėjui, Tiekėjui pareikalavus, už kiekvieną pradelstą atsiskaitymo su Tiekėju dieną, Agentūra įsipareigoja mokėti 0,02 proc. (dviejų šimtųjų procento) delspinigius, skaičiuojamus nuo laiku nesumokėtos sumos dydžio.

7.11. Baudų bei delspinigių sumokėjimas neatleidžia Šalies nuo pareigos vykdyti šia Sutartimi prisiimtų įsipareigojimų.

7.12. Tiekėjas įsipareigoja atlyginti Agentūros ar trečiosios šalies patirtą žalą, atsiradusią dėl Maisto produktų, neatitinkančių Sutarties 1 ir 2 prieduose ir / ar 8 skyriuje keliamų reikalavimų, ar Tiekėjui nesilaikant teisės aktų reikalavimų.

7.13. Tiekėjas įsipareigoja užtikrinti, kad Sutarties sudarymo momentu ir visą jos galiojimo laikotarpį Tiekėjas ir jo pasitelkiami asmenys, turės reikiamą kvalifikaciją ir patirtį, bei atitiks kitus Tiekėjui keliamus reikalavimus, reikalingus Sutarčiai vykdyti.

7.14. **Jeigu tiekėjo kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, Tiekėjas Agentūrai įsipareigoja, kad Sutarties sudarymo metu jis turės teisę verstis Maisto produktų tiekimui reikalinga veikla (įskaitant Tiekėjo darbuotojus ir kitus pasitelkiamus asmenis), taip pat užtikrinti, kad Sutartį vykdys tik tokią teisę turintys asmenys**. Maisto verslo operatoriai visuose su jų kontroliuojamu verslu susijusiuose gamybos, perdirbimo ir paskirstymo etapuose užtikrina, kad maistas atitiktų su jų veikla susijusius maisto produktus reglamentuojančių įstatymų reikalavimus ir tikrina, kad šių reikalavimų būtų laikomasi.

**8. MAISTO PRODUKTŲ PAKAVIMO IR ŽENKLINIMO REIKALAVIMAI**

8.1. Tiekėjas užtikrina, kad Maisto produktai pakuojami į saugias, tinkamas liestis su maistu, tvirtas pirmines pakuotes, kurios yra sandariai užklijuotos, kad gabenant arba sandėliuojant produktai neišbyrėtų. Pakuotės medžiaga ir pakuotės sandarinimo priemonės privalo atitikti privalomuosius su maistu besiliečiančių medžiagų ir gaminių saugos ir kokybės reikalavimus.

8.2. Tiekėjas užtikrina, kad Maisto produkto pirminės pakuotės pakuojamos į tvirtą, stabilią ir patvarią antrinę pakuotę, kuri turi užtikrinti kokybę ir maisto saugą gabenimo ir laikymo metu. Bendras antrinės pakuotės bruto svoris neturi viršyti 15 kg. Antrinė pakuotė turi būti tvirta, kad Projekto partneriams skirstant Maisto produktų pakuotes po dalinimų punktus, Maisto produktų pirminės pakuotės neišbyrėtų, neiškristų ar kitaip neapsunkintų šio darbo.

8.3. Tiekėjo pristatomos pirminės pakuotės turi atitikti reikalavimus, nustatytus šiuose teisės aktuose:

– 2004 m. spalio 27 d. Europos Parlamento ir Tarybos reglamentas (EB) Nr. 1935/2004 dėl žaliavų ir gaminių, skirtų liestis su maistu, ir panaikinantis Direktyvas 80/950/EEB ir 89/109/EEB, su visais pakeitimais;

– 2006 m. gruodžio 22 d. Komisijos reglamentas (EB) Nr. 2023/2006 dėl medžiagų ir gaminių, skirtų liestis su maistu, geros gamybos praktikos, su visais pakeitimais;

– Lietuvos higienos norma HN 16:2011 „Medžiagų ir gaminių, skirtų liestis su maistu, specialieji sveikatos saugos reikalavimai“, patvirtinta 2011 m. gegužės 2 d. Lietuvos Respublikos sveikatos apsaugos ministro įsakymu Nr. V-417, su visais pakeitimais ir specialiuosius, taikomus konkrečioms su maistu besiliečiančių žaliavų ir gaminių grupėms;

– Fasuotos prekės turi atitikti Lietuvos Respublikos Ūkio ministro 2015 m. rugsėjo 25 d. įsakymo Nr. 4-594 „Dėl fasuotų prekių ir matavimo indų techninio reglamento patvirtinimo“ reikalavimus.

8.4. Tiekėjas užtikrina, kad kiekvieno Maisto produkto ženklinimas atitinka Lietuvos higienos normą HN 119:2014 „Maisto produktų ženklinimas“, patvirtintą Sveikatos apsaugos ministro 2002 m. gruodžio 24 d. įsakymu Nr. 677 ir 2011 m. spalio 25 d. Europos Parlamento ir Tarybos reglamentą (ES) Nr. 1169/2011 dėl informacijos apie maistą teikimo vartotojams, kuriuo iš dalies keičiami Europos Parlamento ir Tarybos reglamentai (EB) Nr. 1924/2006 ir (EB) Nr. 1925/2006 bei kuriuo panaikinami Komisijos direktyva 87/250/EEB, Tarybos direktyva 90/496/EEB, Komisijos direktyva 1999/10/EB, Europos Parlamento ir Tarybos direktyva 2000/13/EB, Komisijos direktyvos 2002/67/EB ir 2008/5/EB bei Komisijos reglamentas (EB) Nr. 608/2004, su visais pakeitimais bei 2007 m. birželio 28 d. Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo ir panaikinančio Reglamentą (EEB) Nr. 2092/91 su visais pakeitimais (nuo 2022 m. sausio 1 d. Europos Parlamento ir Tarybos reglamentas (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas) (toliau – ekologinės gamybos reglamentas) reikalavimus (*jei tiekiamas ekologiškas maisto produktas*).

8.5. Tiekėjas užtikrina, jog ant tretinės pakuotės, t. y., paletės, nurodoma: Maisto produkto pavadinimas, Maisto produkto partijos Nr., Maisto produkto pakuočių vienetų skaičius; Maisto produkto antrinių pakuočių skaičius; grynasis Maisto produkto svoris (kg ar l (kur taikoma).

**9. SUTARTIES ĮVYKDYMO UŽTIKRINIMAS**

9.1.Tiekėjas turi Sutarties įvykdymą užtikrinti:

|  |  |  |  |
| --- | --- | --- | --- |
| **Sutarties įvykdymo užtikrinimo būdai** | **Sutarties įvykdymo užtikrinimo pateikimo terminas** | **Sutarties įvykdymo užtikrinimo vertė** | **Sutarties įvykdymo užtikrinimo galiojimo terminas** |
| Tiekėjas kartu **su lydraščiu** turi pateikti **pirmo pareikalavimo neatšaukiamą besąlyginę (-į)** Lietuvos Respublikoje ar užsienyje registruoto banko, draudimo bendrovės sutarties įvykdymo užtikrinimo garantiją / laidavimo raštą, kartu su laidavimo draudimo liudijimo (poliso) bei jo **apmokėjimo** kopija (toliau – Sutarties įvykdymo užtikrinimas) | Tiekėjas pateikia ne vėliau kaip per 5 (penkias) darbo dienas nuo Sutarties pasirašymo dienos. | Ne mažiau kaip 5 (penki) proc. nuo Bendros maksimalios pasiūlymo kainos be PVM (Eur).  **Jei su Tiekėju sudaroma Sutartis dėl kelių Pirkimo dalių**, tai sutarties įvykdymo užtikrinimas turės būti ne mažesnis nei 5 proc. nuo šių Pirkimo dalių Bendros maksimalios pasiūlymo kainos be PVM (Eur) | Įsigalioja banko ar draudimo bendrovės laidavimo draudimo liudijimo išdavimo dieną arba jame nurodytą vėlesnę dieną, tačiau ne vėliau, kaip jo pateikimo Agentūrai dieną, ir turi galioti ne trumpiau nei per visą Sutarties galiojimo laikotarpį. |

9.2. Pratęsus Tiekėjo sutartinių įsipareigojimų įvykdymo terminą, atitinkamai turi būti pratęstas ir Sutarties įvykdymo užtikrinimo galiojimo terminas.

9.3. Jei Sutarties vykdymo metu užtikrinimą išdavęs juridinis asmuo (garantas, laiduotojas) negali įvykdyti savo įsipareigojimų, Agentūra raštu pareikalauja Tiekėjo per 14 (keturiolika) kalendorinių dienų nuo Agentūros rašto gavimo dienos pateikti naują Sutarties įvykdymo užtikrinimą, tokiomis pačiomis sąlygomis kaip ir ankstesnysis. **Jei Tiekėjas nepateikia naujo užtikrinimo, Agentūra privalo nutraukti Sutartį.**

9.4. Sutarties įvykdymo užtikrinimas bus grąžinamas Tiekėjui tinkamai įvykdžius visas Sutarties sąlygas ir pateikus laisvos formos prašymą dėl Sutarties įvykdymo užtikrinimo grąžinimo.

9.5. Agentūra pasinaudos Sutarties įvykdymo užtikrinimu:

9.5.1. esant Sutarties 7.4, 7.5, 12.7 punktuose nustatytoms sąlygoms.

9.5.2. **visais kitais atvejais, kai Sutartis nutraukiama dėl esminio Sutarties pažeidimo**.

9.6. Tuo atveju, jei Sutartis yra sudaryta dėl kelių Pirkimo dalių, t. y., kelių Maisto produktų, tai Tiekėjas, Agentūrai pasinaudojus sutarties įvykdymo užtikrinimu bent vienoje Pirkimo dalyje, įsipareigoja ne vėliau nei per 5 (penkias) darbo dienas nuo Agentūros pareikalavimo, Agentūrai pateikti naują Sutarties įvykdymo užtikrinimą, atitinkantį Sutarties sąlygas.

9.7. Sutarties įvykdymo užtikrinimas turi užtikrinti, kad **per 10 (dešimt) darbo dienų pagal pirmą Agentūros rašytinį reikalavimą Sutarties įvykdymo užtikrinimą išdavęs bankas, draudimo bendrovė sumokės Agentūrai visą Agentūros nurodytą sumą (kuri negali būti mažesnė nei 5 proc. nuo visos Maisto produkto / produktų tiekimo dalies / dalių, kurioje / kuriose Tiekėjas netinkamai vykdo savo įsipareigojimus, Bendros maksimalios Maisto produkto (-ų) pasiūlymo kainos be PVM (Eur), jeigu Tiekėjas nevykdys ar netinkamai vykdys Sutartyje numatytus reikalavimus**. **Numatyta Sutarties įvykdymo užtikrinime suma yra minimalūs ir pagrįsti Agentūros nuostoliai, kurių įrodinėti nereikia ir yra atlyginami Agentūrai pareikalavus**.

**10. SUTARTIES SĄLYGŲ KEITIMAS**

10.1. Sutarties galiojimo laikotarpiu Sutarties sąlygų keitimui taikomos Lietuvos Respublikos viešųjų pirkimų įstatymo (aktuali redakcija) bei šį įstatymą įgyvendinančių teisės aktų nuostatos (aktuali redakcija).

10.2. Sutarties sąlygų keitimu nebus laikomas Sutarties sąlygų koregavimas joje numatytomis aplinkybėmis, jei šios aplinkybės nustatytos aiškiai ir nedviprasmiškai bei buvo pateiktos pirkimo sąlygose.

10.3. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti ir kitai Šaliai pateikti raštišką atsakymą. Šalių nesutarimo atveju sprendimo teisė priklauso Agentūrai. Šalims sutarus dėl Sutarties sąlygų keitimo, atitinkamų Sutarties sąlygų keitimas įforminamas Šalių rašytiniu sutarimu, kuris tampa neatskiriama Sutarties dalimi.

**11. SUTARTIES GALIOJIMAS IR NUTRAUKIMAS**

11.1. Ši Sutartis įsigalioja, kai yra išpildomos dvi sąlygos: kai ją pasirašo abi Sutarties šalys ir Tiekėjas pateikia Sutarties įvykdymo užtikrinimą bei galioja iki visiško abipusių įsipareigojimų įvykdymo, bet ne ilgiau kaip iki 2023-03-05.

11.2. Sutartis prieš terminą **gali būti nutraukta** bet kuriuo metu abipusiu raštišku Šalių susitarimu arba vienos iš Šalių iniciatyva raštu informavus kitą Šalį, jei:

11.2.1. kita Šalis bankrutuoja arba yra likviduojama, sustabdo ūkinę veiklą arba įstatymuose ir kituose teisės aktuose numatyta tvarka susidaro analogiška situacija;

11.2.2. keičiasi kitos Šalies organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui;

11.2.3. kita Šalis nevykdo ar netinkamai vykdo savo sutartinius įsipareigojimus ir tai yra **esminis Sutarties pažeidimas**.

11.2.4. Sutartis buvo pakeista pažeidžiant Viešųjų pirkimų įstatymo 89 straipsnį;

11.2.5. paaiškėjo, kad Tiekėjas, su kuriuo sudaryta Sutartis, turėjo būti pašalintas iš pirkimo procedūros pagal Viešųjų pirkimų įstatymo 46 straipsnio 1 dalį;

11.2.6. paaiškėjo, kad su Tiekėju neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES.

11.3. **Šalys žino ir supranta, kad jei Sutartis bus nutraukta dėl Tiekėjo esminio Sutarties pažeidimo, Agentūra, vadovaudamasi Viešųjų pirkimų įstatymo 91 straipsnio 1 punktu, privalės viešai paskelbti apie Sutarties neįvykdymą ar netinkamą įvykdymą**.

11.4. Sutartis gali būti nutraukta Agentūros iniciatyva 11.2 punkte nustatytais atvejais prieš ne mažiau kaip 30 (trisdešimt) kalendorinių dienų raštu informavus Tiekėją. Agentūrai nevykdant ar netinkamai vykdant įsipareigojimus, Tiekėjas turi teisę nutraukti Sutartį ne mažiau kaip prieš 30 (trisdešimt) kalendorinių dienų raštu informavęs Agentūrą.

11.5. Kiekviena Šalis, kai Sutartis nutraukiama dėl kitos Šalies kaltės, turi teisę Lietuvos Respublikos civilinio kodekso numatytais atvejais reikalauti nutraukti Sutartį prieš terminą tik po to, kai ji nusiuntė kitai Šaliai raštišką įspėjimą apie būtinumą įvykdyti prievolę ar pašalinti pažeidimą per protingą terminą, išskyrus atvejus, kai pažeidimo ištaisyti neįmanoma (pavyzdžiui, esant 7.5 punkte nurodytoms aplinkybėms), bet ne ilgiau kaip per 1 mėn., tačiau šioji Šalis, gavusi tokį įspėjimą, per nurodytą terminą prievolės neįvykdė ar pažeidimų nepašalino.

11.6. Sutarties nutraukimas nepanaikina nė vienos iš Sutarties Šalių teisės reikalauti sumokėti delspinigius ir baudas, numatytas šioje Sutartyje už sutartinių įsipareigojimų neįvykdymą iki Sutarties nutraukimo, taip pat Agentūros pareigos atsiskaityti su Tiekėju už iki Sutarties nutraukimo Pirkėjui pristatytus Sutarties 1 ir 2 prieduose, Sutarties 8 skyriuje numatytus reikalavimus atitinkančius Maisto produktus ir jų transportavimą.

**12. SUBTIEKĖJAI IR JŲ KEITIMO TVARKA**

12.1. Sutartyje numatytų įsipareigojimų vykdymui Tiekėjas pasitelkia šį (-iuos) subtiekėją (-us):

|  |  |  |
| --- | --- | --- |
| *Eil. Nr.* | *Subtiekėjo (-ų) pavadinimas (-ai) ir rekvizitai* | *Subtiekėjui (-ams) perleidžiami įsipareigojimai* |
| 1. | UAB „Baltic Logistic Soliutions“ įmonės kodas 301353547 | Logistika |

12.2. Jei Tiekėjas savo pasiūlyme nurodė, kad, vykdant Sutartį bus pasitelkiami subtiekėjai, šie subtiekėjai nurodomi Sutartyje. Be išankstinio Agentūros sutikimo Tiekėjas negali pakeisti Tiekėjo pasiūlyme nurodytų subtiekėjų ir / arba pasitelkti naujų Tiekėjo pasiūlyme nenurodytų subtiekėjų.

12.3. Sutarties vykdymo metu, Tiekėjas, gavęs išankstinį Agentūros sutikimą, gali pakeisti subtiekėją (-us), o Agentūrai bet kuriuo Sutarties vykdymo metu nustačius pašalinimo pagrindo atsiradimą, Agentūra savo iniciatyvą reikalauja Tiekėjo pakeisti subtiekėją (-us).

12.4. Tiekėjas, gavęs išankstinį Agentūros sutikimą, taip pat gali pasitelkti papildomus subtiekėjus tuo atveju, kai būtina padidinti Maisto produktų tiekimo spartą. Apie subtiekėjų keitimą ir / ar papildomų subtiekėjų pasitelkimą Tiekėjas turi iš anksto raštu informuoti Agentūrą, nurodydamas subtiekėjų pakeitimo ir / ar papildomų subtiekėjų pasitelkimo priežastis, būsimus subtiekėjus. Agentūrai sutikus, subtiekėjų keitimas bei papildomų subtiekėjų pasitelkimas įforminamas abiejų Sutarties Šalių pasirašomu susitarimu. Šis susitarimas tampa neatskiriama Sutarties dalimi.

12.5. Subtiekimas nesukuria sutartinių santykių tarp Agentūros ir subtiekėjo. Tiekėjas atsako už savo subtiekėjų veiksmus ar neveikimą. Agentūros sutikimas, kad sutartiniams įsipareigojimams vykdyti būtų pasitelkiamas subtiekėjas, neatleidžia Tiekėjo nuo jokių jo įsipareigojimų pagal Sutartį.

12.6. Tiekėjo ir subtiekėjo (-ų) sutarties sąlygos neturi prieštarauti šios Sutarties sąlygoms. Subtiekėjas (-ai) teikdamas (-i) paslaugas privalo vadovautis Sutarties nuostatomis.

12.7. Jei Tiekėjas sudaro subtiekimo sutartį be Agentūros sutikimo, tai bus laikoma **esminiu Sutarties pažeidimu** ir Agentūra nutrauks Sutartį.

12.8. Sudarius pirkimo sutartį, tačiau ne vėliau negu pirkimo sutartis pradedama vykdyti, **Tiekėjas įsipareigoja Agentūrai CVP IS elektroninėmis priemonėmis pranešti tuo metu žinomų subtiekėjų pavadinimus, kontaktinius duomenis ir jų atstovus**. Tiekėjas taip pat įsipareigoja Agentūrai CVP IS elektroninėmis priemonėmis pranešti apie minėtos informacijos pasikeitimus visu pirkimo sutarties vykdymo metu, taip pat apie naujus subtiekėjus, kuriuos Tiekėjas ketina pasitelkti vėliau.

12.9. Galimas tiesioginis atsiskaitymas su subtiekėjais. Subtiekėjas, norėdamas pasinaudoti tiesioginio atsiskaitymo galimybe, turi Agentūrai pateikti prašymą raštu.

12.10. Subtiekėjui pateikus Agentūrai prašymą pasinaudoti tiesioginio atsiskaitymo galimybe, tarp Agentūros, Tiekėjo ir jo subtiekėjo yra sudaroma trišalė sutartis, kurioje aprašoma tiesioginio atsiskaitymo su subtiekėju tvarka ir numatoma teisė Tiekėjui prieštarauti nepagrįstiems mokėjimams subtiekėjui.

**13. NENUGALIMA JĖGA (FORCE MAJEURE)**

13.1. Nei viena iš Šalių, pasirašiusių šią Sutartį, neatsakys už dalinį arba visišką priimtų įsipareigojimų neįvykdymą, jeigu tai bus susiję su aplinkybėmis, kurių Šalis negalėjo kontroliuoti bei protingai numatyti Sutarties sudarymo metu, ir negalėjo užkirsti kelio šių aplinkybių ar jų pasekmių atsiradimui. Esant minėtoms aplinkybėms, šioje Sutartyje nurodytų įsipareigojimų įvykdymo terminas pailginamas nenugalimosios jėgos (*force majeure*) veikimo laikotarpiui.

13.2. Šalis, kuri negali įvykdyti savo įsipareigojimų dėl *force majeure* aplinkybių, privalo nedelsdama, bet ne vėliau kaip per 2 (dvi) darbo dienas nuo šių aplinkybių atsiradimo, raštu pranešti kitai Šaliai. Pranešime nurodyti faktai vėliau turi būti patvirtinti atitinkamos šalies kompetentingos valdžios institucijos. Šį kompetentingos valdžios institucijos patvirtinimą Šalis turi pateikti kitai Šaliai per 2 (dvi) darbo dienas nuo kompetentingos valdžios institucijos patvirtinimo gavimo. Nepateikus kompetentingos valdžios institucijos patvirtinimo, neleidžiama remtis išvardytomis aplinkybėmis, atleidžiančiomis nuo atsakomybės dėl prisiimtų įsipareigojimų pavėluoto įvykdymo arba neįvykdymo. Pavėlavus patekti kompetentingos valdžios institucijos patvirtinimą, Agentūra turi teisę nesiremti išvardytomis aplinkybėmis kaip pagrindu, atleidžiančiu nuo atsakomybės dėl ne laiku (ar netinkamo) prisiimtų įsipareigojimų vykdymo ar nevykdymo.

13.3. Nenugalimos jėgos aplinkybių buvimas nustatomas vadovaujantis Lietuvos Respublikos civilinio kodekso 6.212 straipsniu, Lietuvos Respublikos Vyriausybės 1996 m. liepos 15 d. nutarimu Nr. 840 „Dėl atleidimo nuo atsakomybės esant nenugalimos jėgos *(force majeure)* aplinkybėms taisyklių patvirtinimo“ bei Lietuvos Respublikos Vyriausybės 1997 m. kovo 13 d. nutarimu Nr. 222 „Dėl nenugalimos jėgos *(force majeure)* aplinkybes liudijančių pažymų išdavimo tvarkos patvirtinimo“.

**14. UŽ SUTARTIES TINKAMĄ VYKDYMĄ ATSAKINGI ASMENYS**

14.1. Už Sutarties tinkamą vykdymą Tiekėjas skiria xxx. Šis asmuo bus atsakingas už Sutartyje numatytų Maisto produkto tiekimo koordinavimą (pagal Tiekėjui priskirtinus įsipareigojimus ir teises), Tiekėjo pateikiamų dokumentų (perdavimo-priėmimo aktai, PVM sąskaitos – faktūros, važtaraščiai ir kt.) teikimą ir patvirtinimą.

14.2. Už Sutarties tinkamą vykdymą Agentūra skiria xxx. Šis asmuo bus atsakingas už šios Sutarties vykdymo koordinavimą, Agentūros įsipareigojimų įvykdymo organizavimą, Maisto produkto kokybės ir atitikties Sutarties sąlygų reikalavimams tikrinimą, taip pat Tiekėjo pateikiamų dokumentų (perdavimo-priėmimo aktai, PVM sąskaitos – faktūros ir kt.) patvirtinimą, susirašinėjimo su Tiekėju organizavimą.

14.3.Už Sutarties pakeitimų, pratęsimų, inicijavimą, už sutarties ir pakeitimų paskelbimą pagal Viešųjų pirkimų įstatymo 86 straipsnio 9 dalies nuostatas, Agentūra skiria xxx.

**15. BAIGIAMOSIOS NUOSTATOS**

15.1. Šalys pareiškia ir garantuoja, kad jos pagal galiojančius Lietuvos Respublikos teisės aktus turi visas teises ir galias, kurių reikia siekiant vykdyti Sutartimi prisiimtus įsipareigojimus.

15.2. Tuo atveju, jeigu atskiros šios Sutarties nuostatos visiškai arba iš dalies pažeidžia esančius teisės aktus, yra arba tampa negaliojančios, tai neturi įtakos likusių nuostatų galiojimui. Jeigu reikalinga, Sutartis turi būti pakeista teisiškai priimtinu būdu kuo artimiau Šalių pradiniams ketinimams.

15.3. Visi priedai, numatyti šioje Sutartyje, nuo Sutarties pasirašymo dienos tampa neatskiriama jos dalimi.

15.4. Teisės ir pareigos pagal šią Sutartį negali būti perduodamos tretiesiems asmenims be raštiško kitos Šalies sutikimo.

15.5. Bet koks vienos Šalies kitai pagal Sutartį pateikiamas pranešimas turi būti atitinkamai pasirašytas siunčiamos Šalies ir įteiktas adresatui asmeniškai arba nusiųstas registruotu paštu arba el. paštu, jeigu ši Sutartis nenumato kitaip. Pranešimas laikomas gautu įteikimo adresatui momentu. Tas faktas, jog informuojant Šalį šioje Sutartyje nurodytais būdais, kita Šalis gali teigti, kad informacijos negavo – nėra pagrindo teigti, jog informacija nebuvo gauta, nes kiekviena Šalis atsako, kad jos nurodytu adresu informacijos gavimas turi būti užtikrintas.

15.6. Siekdamos produktyvaus ir geranoriško abipusio bendradarbiavimo, Sutarties Šalys įsipareigoja viena kitą informuoti raštiškai dėl Sutarties sąlygų nevykdymo ar netinkamo vykdymo, nurodant, kas (kokie punktai) nėra vykdomi ar netinkamai vykdomi, kartu nurodant protingus terminus, per kuriuos Sutartis turi būti pradėta tinkamai vykdyti.

15.7. Sutarčiai taikoma ir ji yra aiškinama pagal Lietuvos Respublikos teisę.

15.8. Jeigu Sutarties sąlygos neapima arba prieštarauja joje minimų teisės aktų nuostatoms, tuomet tiesiogiai taikomos minimų teisės aktų nuostatos.

15.9. Bet kokia Sutarties pagrindu kylanti pretenzija ar ginčas turi būti sprendžiami derybų keliu. Šalims nepavykus taikiai susitarti, ginčas Lietuvos Respublikos įstatymų numatyta tvarka perduodamas spręsti teismui pagal Agentūros buveinės registracijos vietą.

15.10. Šalys privalo informuoti viena kitą apie rekvizitų (pavadinimo, adreso, telefono, banko sąskaitos ir kt.) pasikeitimus. Tam nėra inicijuojamas Sutarties pakeitimas.

15.11. Sutartis sudaroma raštu ir pasirašoma įgaliotų Šalių atstovų kvalifikuotais el. parašais adoc. formatu.

15.12. Sutartis turi 4 (keturis) priedus, kurie yra neatskiriama Sutarties dalis:

15.12.1. priedas Nr. 1 „Techninė specifikacija“, 10 lapų.

15.12.2. priedas Nr. 2 „Tiekėjo pasiūlymas“, 4 lapai ir Excel lentelė.

15.12.3. priedas Nr. 3 „Maisto produktų priėmimo–perdavimo aktas“, 1 lapas.

15.12.4. priedas Nr. 4 „Maisto produktų tiekimo grafikas“, 1 lapas.

**16. ŠALIŲ REKVIZITAI IR PARAŠAI**

|  |  |
| --- | --- |
| **UŽSAKOVAS:**  **Europos socialinio fondo agentūra**  Gynėjų g. 16, LT-01109 Vilnius  Kodas 192050725  Tel.: 8-5-2649340  A. s.: LT287044060000959215  AB SEB bankas, banko kodas 70440  PVM mokėtojo kodas LT100012270012  El.paštas: [info@esf.lt](mailto:info@esf.lt)  **Direktoriaus pavaduotojas**  Aurimas Morkūnas  \_\_\_\_\_\_\_\_\_\_\_\_\_ | **VYKDYTOJAS:**  **UAB „SANITEX“**  Raudondvario pl.131, LT-47501 Kaunas  Kodas 110443493  PVM mokėtojo kodas LT104434917  AB SEB bankas, 70440  A.s.: LT817044060003086732  Tel.: 8-37 401111  Fax.: 8-37 401110  El.paštas: sanitex@sanitex.eu  xxx  \_\_\_\_\_\_\_\_\_\_\_\_\_\_\_\_\_\_\_\_ |